El màster en Filosofia Aplicada proporciona una formació enfocada a la imbricació de la filosofia en les problemàtiques socials, ètiques i epistemològiques en els entorns professionals i pràctics de la vida real: la bioètica, l'ètica animal, l'ètica empresarial, l'ètica feminista, l'estètica aplicada, la filosofia de la ciència i la tecnologia i altres camps de la filosofia aplicada porten la reflexió filosòfica cap als terrenys de les problemàtiques cognitives i normatives que tenen lloc amb els canvis i les transformacions econòmiques, socials, polítiques i tècniques del nostre temps.
Si vols treballar dins del sector cultural, ja sigui en la gestió d'activitats i esdeveniments culturals com en la direcció i gestió d'empreses del sector, ara tens l'oportunitat d'aconseguir-ho.
El màster universitari en Gestió Cultural t'ofereix una formació dissenyada i impartida per la Universitat Oberta de Catalunya on podràs gestionar a més el patrimoni i promoure el turisme cultural.
Els darrers anys, les polítiques culturals públiques i la revalorització social del patrimoni han comportat la creació o l'ampliació de nombroses institucions patrimonials i equipaments culturals que necessiten professionals capacitats per a les tasques de conservació, difusió i gestió del patrimoni.
L'objectiu principal del màster és oferir als alumnes una formació teòrica i pràctica que els permeti assolir les eines necessàries per inserir-se en el camp professional del patrimoni.
Així mateix, en destaca el fet que és eminentment interdisciplinari, tant en l'organització com en els continguts (hi participa professorat universitari de catorze departaments diferents) i interfacultatiu (amb professorat procedent de set facultats).
A més, hi participa un bon nombre de professorat procedent de programes de mobilitat, tant de l'Estat espanyol com de l'estranger, i professorat extern convidat.
Al final del màster, l'alumnat ha de ser capaç d'assessorar l'Administració pública, entitats socials i empreses culturals en temes de gestió patrimonial valorant la idoneïtat dels projectes museològics.
El màster en Història de la Ciència: Ciència, Història i Societat explora la dimensió social i històrica de la ciència, la tecnologia i la medicina.
S'hi analitzen exemples de disciplines i períodes diferents, des dels orígens de les matemàtiques fins a la biologia molecular.
El màster planteja qüestions rellevants sobre l'evolució de la ciència, dona perspectiva als alumnes i els prepara per dedicar-se a la recerca històrica o la comunicació científica.
Ofereix una perspectiva singular de la ciència en societat i promou un diàleg efectiu entre les cultures científica i humanista.
El màster en Història Contemporània i Món Actual pretén formar estudiants i professionals interessats a aprofundir en el coneixement de la història i les dinàmiques socials i polítiques dels segles xix i xx, per ajudar a entendre la complexitat del món actual.
El màster incideix en els processos d'evolució i ruptura que s'han produït des del segle xix fins a l'actualitat i que han configurat el nostre present.
Planteja una visió global de la història que contribueix a desenvolupar la capacitat d'analitzar i comprendre la diversitat històrica i cultural del món en què vivim i, en conseqüència, a fomentar el respecte pels valors dels altres i la consciència cívica.
Si comptes amb formació superior en l'àmbit de les ciències socials i humanes, i estàs interessat a ampliar els teus coneixements en l'anàlisi historiogràfica, el màster universitari en Història del Món et proposa una formació dissenyada i impartida per la Universitat Pompeu Fabra.
El màster et capacitarà per aplicar la visió analítica en tasques de recerca, docència o en el món editorial.
El màster en Història i Identitats a la Mediterrània Occidental pretén formar especialistes en l'estudi de l'evolució històrica i la configuració de les identitats de les societats de la Mediterrània occidental durant l'edat moderna.
Tracta d'analitzar a fons el conjunt de processos complexos (formació d'estats, relacions internacionals o dinàmiques socials, culturals i ètniques) que van tenir lloc durant aquell període històric i que són d'interès per entendre la configuració europea actual i les seves relacions, tant internes com amb altres territoris immediats, com és el cas de la interacció amb el Magreb.
D'aquesta manera, es poden comprendre millor els problemes als quals s'enfronta el procés de construcció política de la Unió Europea, com ara els límits recíprocs de la sobirania entre els diversos integrants, l'harmonització d'entitats amb tradicions culturals i històriques diferents, i la necessitat de buscar un fonament ideològic comú que respecti les identitats de tots els països components.
El màster en Humanitats: Art, Literatura i Cultura Contemporànies és una titulació d'estudis avançats que aprofundeix en el coneixement de la cultura humanística i les arts contemporànies, que permet a l'estudiant comprendre la complexitat del món actual i donar resposta als nous reptes que planteja el segle xxi.
Aquests estudis potencien el desenvolupament del pensament crític, la reflexió i l'adaptabilitat a nous contextos socials, culturals i tecnològics.
El màster en Innovació en Disseny per al Sector Turístic, amb una formació clarament multidisciplinària, es dedica a la recerca en disseny i l'adreça al sector turístic, una activitat social i econòmica que esdevé el camp d'aplicació específic, amb l'objectiu d'inspirar i endegar polítiques, estratègies i activitats d'innovació basades en el disseny per al sector.
El màster fomenta el perfil d'un especialista en la gestió del disseny capaç d'idear, proposar i desenvolupar productes, sistemes i serveis innovadors.
La seva missió és analitzar el turisme per detectar problemes, oferir solucions i plantejar escenaris possibles per a la millora estratègica, formant professionals capaços d'aplicar també criteris de sostenibilitat i d'universalitat en desenvolupar productes per a la indústria turística.
El màster en Interpretació de Conferències permet adquirir les competències professionals d'un intèrpret de llengües de manera gradual, en un entorn acadèmic fonamentalment pràctic, presencial i amb pràctiques guiades.
Es pot cursar en dues o tres llengües estrangeres (anglès, francès, alemany o espanyol com a llengua de la qual s'interpreta).
Els titulats poden exercir com a professionals liberals al mercat privat (congressos i conferències internacionals, relacions comercials internacionals entre empreses privades), com a intèrprets freelance per a organismes internacionals per als quals hagin obtingut l'acreditació corresponent i com a funcionaris intèrprets, mitjançant oposicions.
El màster universitari en Investigació i Experimentació en Disseny neix com una aposta de convergència entre el disseny com un espai per produir coneixement i recerca i el disseny com una eina d'intervenció i innovació social gràcies a la qual podem repensar i reconfigurar formes de vida actuals i futures.
S'uneixen pràctiques pròpies d'entorns experimentals i col·laboratius com medialabs, fablabs o tallers de creació artística juntament amb mètodes de recerca provinents de les ciències socials, els estudis de la ciència i culturals, i la tecnologia.
Es tracta de desenvolupar projectes orientats al benestar i la transformació social, des d'una perspectiva científica, crítica i sostenible, i basats en l'experimentació material, tecnològica i conceptual.
Màster de Lingüística Aplicada i Adquisició de Llengües en Contextos Multilingües, dissenyat i conduït per la Universitat de Barcelona (UB).
Es tracta d'una formació de modalitat presencial, impartida a la Facultat de Filologia.
Té una durada d'un any acadèmic i 60 crèdits ECTS.
Les classes es desenvolupen exclusivament en anglès.
Estàs interessat en ampliar les teves competències en lingüística i adquirir uns coneixements avançats en el camp de la comunicació i la lingüística aplicada?
Si és així, el màster universitari en Lingüística Teòrica i Aplicada posa a la teva disposició una formació dissenyada i impartida per la Universitat Pompeu Fabra que et capacitarà per treballar tant en la docència com en els serveis editorials i lingüístics.
El màster en Literatura Comparada: Estudis Literaris i Culturals aporta una formació en un dels camps més actius dels estudis humanístics actuals: la literatura comparada i, en general, els estudis sobre la cultura actual, considerada principalment en el seu vessant textual i discursiu.
Malgrat que es tracta d'un màster de recerca i formació avançada, cal destacar-ne la immediata aplicació professional en àmbits com el món editorial, l'edició, la gestió cultural, i l'ensenyament de la literatura i la cultura supranacionals, que constitueixen un complement formatiu molt útil per a la traducció i la mediació cultural, dues activitats d'interès prioritari en el nou context social dictat pels processos de globalització.
El màster oficial de Llengua Espanyola, Literatura Hispànica i Espanyol com a Llengua Estrangera, dissenyat per la Universitat Autònoma de Barcelona, compta amb l'aval de qualitat docent (International Master's Programme – IMP) atorgat per la Generalitat de Catalunya.
Té una durada d'un any acadèmic i la modalitat d'impartició és presencial.
El màster en Musicologia, Educació Musical i Interpretació de la Música Antiga proporciona elements per perfeccionar la tècnica instrumental i la interpretació de la música antiga amb criteris històrics, la cura d'aspectes sobre la notació, les fonts, l'anàlisi musical i la docència de l'instrument, i aporta eines i metodologia de recerca amb continguts que abasten els diversos aspectes de la musicologia històrica, de l'etnomusicologia i de la pedagogia i l'educació musicals.
El màster en Música com a Art Interdisciplinària tracta el fet sonor com a catalitzador de l'activitat cultural, és a dir, la presència activa de la música i dels seus agents (el creador, el gestor o el públic) en la vida cultural actual.
Ofereix cursos sobre teoria (dramatúrgia, antropologia musical, pensament, anàlisi del fet sonor) i sobre l'activitat pràctica (música tecnològica, jazz, músiques populars, música i imatge, neuromúsica) que proporcionen a l'estudiant una visió panoràmica i completa sobre la música com a realitat cultural i creativa viva.
A més, l'estudiant té l'oportunitat de participar en la creació d'un espectacle interdisciplinari, assistir a debats sobre temes de caràcter interdisciplinari i fer pràctiques en empreses del sector, que permeten conèixer de prop la situació professional del moment.
El màster prepara professionals capaços d'afrontar els reptes que planteja el món complex del patrimoni natural i cultural (sostenibilitat, ètica, gestió, etc.) integrant-lo en un sol concepte, el de paisatge cultural.
Els titulats estaran preparats per abordar projectes relacionats amb la recerca, la protecció, la gestió, la valorització i la divulgació del patrimoni natural i cultural, a qualsevol lloc (preferentment en el context mediterrani) i a qualsevol escala.
A més, s'hauran introduït en les tecnologies de la informació i la comunicació més adequades per als objectius de divulgació i recerca, en les polítiques de difusió i comunicació i en les tècniques de treball més indicades per a cada camp.
El màster en Pensament Contemporani i Tradició Clàssica ofereix un panorama de temàtiques, problemes i autors que han marcat el pensament del nostre temps, sense oblidar que els problemes de l'actualitat adquireixen sentit i profunditat quan es plantegen des d'una perspectiva històrica.
Hermenèutica, postestructuralisme, filosofies de la diferència i tants altres corrents del pensament contemporani tenen presència en aquest màster, i alhora es promou l'estudi i la recerca en les arrels modernes i clàssiques de la filosofia, per tal d'oferir itineraris específics que permetin un aprenentatge profund de la història del pensament.
El màster s'estructura en tres especialitats, amb un tronc comú de cinc assignatures que, junt amb les eines metodològiques necessàries per a la recerca en filosofia i disciplines afins, tracten els temes i els corrents que més han influït i continuen influint en la configuració de la nostra cultura i la nostra visió del món.
Estàs interessat a ampliar els teus coneixements sobre desenvolupament i gestió territorial amb la finalitat de trobar formes de creixement respectuoses amb el medi ambient?
Si és així, el màster oficial en Planificació Territorial i Gestió Ambiental et presenta una formació dissenyada i impartida per la Universitat de Barcelona.
Podràs dissenyar plans urbanístics gestionant alhora els recursos i espais naturals.
El màster en Planificació Territorial i Gestió Ambiental aporta coneixements teòrics i pràctics que permeten estudiar planificació territorial i gestió mediambiental i aprofundir en tots aquells àmbits que exploren la relació entre la societat i el territori.
Partint de l'enfocament integrador propi de la geografia, aquests estudis capaciten per participar en projectes lligats a la planificació territorial i la gestió ambiental, aplicada a diferents entorns i escales geogràfiques: medi urbà i rural; àrees litorals, d'interior o de muntanya, etc. La formació adquirida permet dominar les diferents estratègies i pautes d'actuació per al desenvolupament local i regional i l'aprofitament dels recursos territorials disponibles des d'una perspectiva ètica, responsable i sostenible.
El màster en Prehistòria, Antiguitat i Edat Mitjana proporciona una àmplia formació que permet analitzar de manera crítica els plantejaments teòrics i metodològics que han guiat fins ara la recerca en prehistòria, història antiga i història medieval i analitzar una problemàtica històrica o arqueològica concreta enquadrada en la prehistòria, l'antiguitat o l'edat mitjana.
En l'especialitat en Arqueologia Prehistòrica s'ha potenciat la formació en recursos digitals aplicats a l'arqueologia i l'aprofundiment en tècniques especialitzades.
En l'especialitat en Antiguitat i Edat Mitjana s'ha reforçat el maneig de documentació escrita i arqueològica, molt especialment en la línia de recerca dels conceptes de conflicte i conquesta.
El màster en Producció i Recerca Artística forma agents artístics dins dels camps de creació més avançats i l'adquisició de recursos per a la recerca a partir de la producció artística en relació amb el context actual.
Reexplora críticament els llenguatges, els mitjans i les disciplines des de la pràctica mateixa i la recerca artística, de manera que l'estudiant s'impliqui conceptualment en els mitjans que utilitza i en la regeneració de les línies discursives de l'art, tant en projectes personals com en projectes col·laboratius.
El màster posa l'èmfasi en el pensament crític de la mateixa praxi, potencia el treball pluridisciplinari en tots els àmbits de la producció artística en expansió (bidimensionals, espacials, a la xarxa, audiovisuals i multimèdia) i n'explora els contextos socials i conceptuals.
El màster en Recerca en Humanitats vol formar investigadors en els àmbits de la història, la història de l'art, la filosofia, la llengua i la literatura.
Mitjançant una formació metodològica comuna i el contacte directe i personalitzat amb projectes de recerca en curs, l'estudiant adquireix una formació metodològica sòlida i s'inicia en la recerca en una àrea especialitzada.
La preparació adquirida permet realitzar, dirigir o coordinar tasques especialitzades en el si d'arxius i biblioteques, centres d'interpretació, centres d'ensenyament, museus, centres culturals, editorials o centres d'estudis.
El màster en Teoria de la Literatura i Literatura Comparada ofereix estudis en literatura i en diversos àmbits del pensament crític.
L'alumnat assoleix una formació avançada sobre els principals corrents en teoria literària, els debats actuals més rellevants en aquest àmbit del coneixement i les diferents metodologies d'anàlisi i interpretació de textos.
El màster també ofereix un coneixement avançat de les relacions entre la literatura, la filosofia i la història, així com entre les diferents literatures nacionals, amb l'objectiu d'afavorir una reflexió rigorosa sobre la identitat cultural europea.
Igualment, l'anàlisi del naixement, el desenvolupament i l'actualitat de la literatura comparada permeten la reflexió sobre nocions històriques, com les de cosmopolitisme i ciutadania, en els debats actuals sobre la idea d'Europa.
Aquesta formació permet a l'alumnat elaborar un discurs propi sobre la modernitat i la contemporaneïtat literària i artística.